**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  4 – 2 – 2025

**ΑΜΑΡΟΥΣΙΟΥ Αρ. Πρ.:** 46

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : Τα μέλη του Συλλόγου μας, ΔΟΕ, Συλλόγους Εκπ/κών Π. Ε. της χώρας**

**ΣΥΓΚΕΝΤΡΩΣΗ, ΠΕΜΠΤΗ 6 ΦΛΕΒΑΡΗ 6.30 ΜΜ, ΠΛΑΤΕΙΑ ΚΟΡΑΗ, ΠΕΙΡΑΙΑΣ**

**Να γίνει η δίκη τώρα στο Ναυτοδικείο. Να παραπεμφθούν οι δολοφόνοι στο Ναυτοδικείο για το οργανωμένο έγκλημα του πνιγμού άνω των 600 προσφύγων στη Πύλο.**

**Όχι στην συγκάλυψη, όχι στην ατιμωρησία.**

**ΑΣΥΛΟ, ΑΝΟΙΧΤΑ ΣΥΝΟΡΑ ΓΙΑ ΤΗΝ ΠΡΟΣΦΥΓΙΑ**

Διαδηλώνουμε στις 6 Φλεβάρη για να στείλουμε το μήνυμα στην κυβέρνηση των καταστροφών, των δολοφόνων των Τεμπών και της Πύλου, ότι δεν ανεχόμαστε καμία συγκάλυψη!

Η ολοκλήρωση της προκαταρκτικής εξέτασης από την Εισαγγελία του Ναυτοδικείου Πειραιά για το ναυάγιο της Πύλου τον Δεκέμβρη του 2024 κατέληξε σε μια δικογραφία που αφήνει στο απυρόβλητο τους βασικούς ενόχους του εγκλήματος του πνιγμού των άνω των 600 προσφύγων στο ναυάγιο της Πύλου στις 14 Ιούνη του 2023.

Είναι σκανδαλώδες ότι δεν αποδίδονται ευθύνες στα αρμόδια όργανα του Εθνικού Κέντρου Συντονισμού Έρευνας και Διάσωσης (ΕΚΣΕΔ), του Κέντρου Επιχειρήσεων (ΚΕΠΙΧ) και στους ιεραρχικά Προϊστάμενους τους, την ηγεσία του Λιμενικού Σώματος . Είναι σαφές ότι για 15 ώρες δεν έγινε καμία επιχείρηση διάσωσης των προσφύγων που βρίσκονταν σε κίνδυνο, ενώ τους παρακολουθούσε σκάφος του Λιμενικού και του FRONTEX. Δεν εστάλη ποτέ διασωστικό σκάφος από το Γύθειο που ήταν δεμένο στο λιμάνι, αλλά εστάλη περιπολικό σκάφος καταδίωξης με εμπειρία στις επαναπροωθήσεις. Για αυτό και επιχειρήθηκε η απώθηση του Adriana προς την Ιταλία, με τη ρυμούλκηση του με σχοινί, με συνέπεια τη βύθιση, όπως έχουν καταγγείλει επιζώντες. Δεν κλήθηκαν ποτέ για παροχή εξηγήσεων όσοι ήταν αποκλειστικά αρμόδιοι για την εποπτεία, την επιχειρησιακή διαχείριση και το συντονισμό των ενεργειών από το Εθνικό Κέντρο Συντονισμού Έρευνας & Διάσωσης, το Κέντρο Επιχειρήσεων και τους ιεραρχικά προϊστάμενους τους, την ηγεσία του Λιμενικού Σώματος! Ούτε αποτυπώθηκαν οι συνομιλίες ανάμεσα στον πλοίαρχο και το ΕΚΣΕΔ, ούτε συμπεριελήφθη υλικό από τα κατασχεμένα κινητά των επιζώντων που είχαν εξαφανιστεί για μήνες.

Το ναυάγιο της Πύλου με τους πάνω από 600 πρόσφυγες πνιγμένους ήταν ένα οργανωμένο έγκλημα στα χέρια του Λιμενικού και της κυβέρνησης, των διαχειριστών της πιο βάρβαρης ρατσιστικής πολιτικής στα σύνορα της Ευρώπης φρούριο.

Ο ρατσισμός είναι το πιο βρώμικο και το πιο δολοφονικό εργαλείο της κυβέρνησης που στέκεται όλο και πιο ξεδιάντροπα στο πλευρό των πολεμοκάπηλων του ΝΑΤΟ και της ΕΕ κατά των λαών για τα συμφέροντα μιας χούφτας άπληστων εφοπλιστών και τραπεζιτών.

Στη Μεσόγειο η θανατοπολιτική αυτή έχει ξεπεράσει τις 30.000 ανθρώπους από το 2015 έως σήμερα.

Απαιτούμε να μπει τέλος στη ρατσιστική πολιτική αποτροπής της εισόδου των προσφύγων με τις δολοφονικές καταδιώξεις. Να ανοίξουν τα σύνορα για τους κατατρεγμένους πρόσφυγες, να υπάρξει σεβασμός στο δικαίωμα στο άσυλο για την προσφυγιά.

Απαιτούμε να παραπεμφθούν λοιπόν ΟΛΟΙ οι δράστες του εγκλήματος της Πύλου για τα βαριά εγκλήματα που διέπραξαν και όχι να μείνουν ατιμώρητοι. Τέλος στην ασυλία των εγκλημάτων του Λιμενικού και της κυβέρνησης σε βάρος των προσφύγων στα σύνορα.

Για να δικαιωθούν οι συγγενείς των αδικαίωτων ακόμα νεκρών της Πύλου, οι οικογένειες των επιζώντων στο Πακιστάν που διαδηλώνουν κάθε τόσο έξω από την ελληνική πρεσβεία στο Ισλαμαμπάντ.

Ήταν έγκλημα , ήταν δολοφονία! Να τιμωρηθούν οι δολοφόνοι των άνω των 600 προσφύγων στην Πύλο.

